**Broj: 711-I-913-M-43/19-02-17**

Zagreb, 11. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev rukovodeće državne službenice Ines Pavlačić, predstojnice Ureda državne uprave u Karlovačkoj županiji, za davanjem mišljenja Povjerenstva,** na 42. sjednici, održanoj 11. ožujka 2019.g., daje sljedeće

**MIŠLJENJE**

**I. Obzirom da se na rukovodeće državne službenike primjenjuju odredbe ZSSI-a isključivo u pogledu obveza pravilne i potpune popune i podnošenja izvješća o imovinskom stanju, provjere podataka iz podnesenih izvješća kao i izricanja sankcije za utvrđene propuste iz navedenih zakonskih odredbi, na Ines Pavlačić, predstojnicu Ureda državne uprave u Karlovačkoj županiji u odnosu na dopuštenost sufinanciranja putovanja od strane udruženja obrtnika radi sudjelovanja na međunarodnoj manifestaciji te na sudjelovanje na istoj, ne primjenjuju se odredbe ZSSI-a.**

**II. Zakon o državnim službenicima sadrži odredbe o odbijanju ponuđenih darova te sukobu interesa državnih službenika, dok Etički kodeks državnih službenika propisuje etička načela na temelju kojih postupaju državni službenici te je za primjenu navedenog Zakona nadležno Ministarstvo uprave, a za davanje mišljenja o sadržaju i načinu primjene Etičkog kodeksa državnih službenika nadležno je Etičko povjerenstvo, pa se stoga upućuje podnositeljica da se za tumačenje dopuštenosti plaćanja troškova puta i sudjelovanje na manifestaciji obrati Ministarstvu uprave te Etičkom povjerenstvu.**

 Obrazloženje

Zahtjev za davanjem mišljenja Povjerenstva podnijela je rukovodeća državna službenica Ines Pavlačić, predstojnica Ureda državne uprave u Karlovačkoj županiji. U knjigama ulazne pošte zahtjev je zaprimljen pod poslovnim brojem: 711-U-1142-M-438/19-01-3 dana 5. ožujka 2019. g., povodom kojeg se vodi predmet broj M-43/19.

Člankom 7. Zakona o sustavu državne uprave („Narodne novine“ broj 150/11., 12/13., 93/16. i 104/16.) propisano je da su, pored drugih navedenih, predstojnici ureda državne uprave u jedinicama područne (regionalne) samouprave rukovodeći državni službenici te da rukovodeće državne službenike imenuje Vlada Republike Hrvatske na temelju javnog natječaja, ako zakonom nije drukčije propisano.

Člankom 3. stavkom 3. ZSSI-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. ZSSI-a odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja, stoga se na rukovodeću državnu službenicu Ines Pavlačić povodom obnašanja dužnosti predstojnice Ureda državne uprave u Karlovačkoj županiji odgovarajuće primjenjuju odredbe ZSSI-a u dijelu koji se odnosi na obvezu podnošenja izvješća o imovinskom stanju te na zakonsku mogućnost izricanja sankcije u slučaju propusta podnošenja izvješća o imovinskom stanju nakon pisanog poziva Povjerenstva.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu podnositeljica u bitnome navodi da je povodom obnašanja dužnosti predstojnice Ureda državne uprave u Karlovačkoj županiji zaprimila poziv od Obrtničke komore u Karlovačkoj županiji za sudjelovanje na međunarodnom obrtničkom sajmu te da se radi o stručnom putovanju na kojem će biti predstavljene inovacije iz područja poduzetništva i obrta, a što bi obzirom na upravno područje gospodarstva bilo korisno i za državne službenike navedenog Ureda. Podnositeljica ističe da bi trošak putovanja bio sufinanciran od Obrtničke komore u Karlovačkoj županiji, a dnevnice bi bile isplaćene iz sredstava Ureda državne uprave u Karlovačkoj županiji. Podnositeljica traži mišljenje Povjerenstva može li kao predstojnica Ureda državne uprave u Karlovačkoj županiji sudjelovati na navedenoj manifestaciji uz napomenu da je navedeno državne tijelo prethodno surađivalo s Obrtničkom komorom te da se državni službenici u službenom postupanju rukovode odredbama Zakona o općem upravnom postupku, drugih zakona i propisa te sukladno uputama i mišljenjima pod nadležnih središnjih tijela državne uprave (ministarstava). Zahtjevu prileži Poziv Obrtničke komore u Karlovačkoj županiji upućen predstojnici Ureda državne uprave u Karlovačkoj županiji za posjet Međunarodnom obrtničkom sajmu IHM u Muenchenu od 14. do 16. ožujka 2019.g. kojim se predlaže pridruživanje predstavnicima Obrtničke komore koji će putovati na istu manifestaciju.

Iako se u konkretnome slučaju zahtjev za mišljenjem ne odnosi na dio Zakona koji se primjenjuje na rukovodeće državne službenike, Povjerenstvo u svrhu edukacije rukovodećeg državnog službenika kao obveznika postupanja iz članka 8., 9. i 10, glave III, članka 22. – 27., članka 42. do 45. i članka 55. stavka 3. ZSSI-a, daje obrazloženo mišljenje.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Osim dužnosnika koji su izričito navedeni u članku 3. stavku 1. od točke 1. do točke 45., u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Navedenim Zakonom nije propisano da se rukovodeći državni službenici smatraju dužnosnicima te se stoga na njih povodom obnašanja tih dužnosti integralno ne primjenjuju sve odredbe ZSSI-a. Odredbe koje se na njih primjenjuju odnose se na propisanu obvezu potpunog i pravilnog popunjavanja i podnošenja izvješća o imovinskom stanju, provjeru podataka iz podnesenih izvješća o imovinskom stanju, te na izricanje sankcije ako rukovodeći državni službenik po pisanom pozivu Povjerenstvu u daljnjem roku izvješće ne podnese Povjerenstvu. Stoga za pitanje dopustivosti sufinanciranja troškova puta od strane udruženje obrtnika i sudjelovanja na međunarodnoj manifestaciji na kojoj sudjeluje udruženje obrtnika u odnosu na Ines Pavlačić, predstojnicu Ureda državne uprave u Karlovačkoj županiji, nisu mjerodavne odredbe ZSSI-a.

Vezano za sufinanciranje troškova puta od strane udruženja poslovnih subjekata odnosno primitak dara koji je u svezi s obnašanjem dužnosti te na eventualnu situaciju sukoba interesa u kojoj bi se našao rukovodeći državni službenik zbog sudjelovanja na međunarodnoj manifestaciji na kojoj sudjeluje udruženje obrtnika, Povjerenstvo ukazuje podnositeljici da su u Odjeljku 3., članci 32. – 37. Zakon o državnim službenicima („Narodne novine“ broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15. i 61/17.) sadržane odredbe o sukobu interesa državnih službenika te da isti Zakon člankom 17. propisuje dužnost odbijanja ponuđenih darova.

Također, Etičkim kodeksom državnih službenika („Narodne novine“ broj 40/11. i 13/12.) utvrđuju se pravila ponašanja državnih službenika i etička načela na temelju kojih postupaju državni službenici prilikom obavljanja službene dužnosti. Sukladno članku 28. Etičkog kodeksa državnih službenika Etičko povjerenstvo je neovisno radno tijelo koje daje mišljenja o sadržaju i načinu primjene Etičkog kodeksa te promiče etička načela i standarde u državnoj službi.

Za tumačenje odredbiZakona o državnim službenicima i time tumačenje dopustivosti sudjelovanja na navedenoj manifestaciji te sufinanciranja troška putovanja, nadležno je Ministarstvo uprave te se stoga podnositeljica upućuje da se sa svojim zahtjevom obrati navedenom tijelu državne uprave, a može se obratiti i Etičkom povjerenstvu ukoliko je u nastaloj situaciji u dvojbi u pogledu etičkih načela koja određuju postupanje državnih službenika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

ZAMJENIK PREDSJEDNICE POVJERENSTVA

 Davorin Ivanjek, dipl. iur.

**Dostaviti:**

1. Rukovodeća državna službenica Ines Pavlačić, elektronička dostava
2. Objava na internetskoj stranici Povjerenstva
3. Pismohrana